Graham Bonnet
Graham Bonnet (s. 23. joulukuuta 1947 Skegness, Lincolnshire, Englanti) on brittiläinen rocklaulaja. Hän on vaikuttanut monissa rockyhtyeissä, kuten Rainbow, Michael Schenker Group, Impellitteri ja Alcatrazz.
Graham Bonnetin musiikkiura alkoi popyhtyeessä The Marbles vuonna 1968 singlellä "Only One Woman", joka nousi Britannian singlelistan viidenneksi. Sen jälkeen Bonnet erosi yhtyeestä ja esiintyi vuonna 1974 brittikomediaelokuvassa "Three for All". Elokuvassa hän esitti fiktiivisen yhtyeen pääsolisti Billy Beethovenia.
Vuonna 1977 Bonnet julkaisi albumin, joka myi yli kultarajan Australiassa. Single ”It’s All Over Now, Baby Blue” on coverversio Bob Dylanin kappaleesta. Se nousi top-5-listalle Australiassa. Seuraavana vuonna Bee Geesin kirjoittama single, ”Warm Ride”, nousi listan ykköseksi.
Vuonna 1979 Ritchie Blackmore valitsi Bonnetin Rainbow-yhtyeen laulajan Ronnie James Dion korvaajaksi. Bonnetin nousu Rainbow’n solistiksi johti kahteen suureen hittiin 1980-luvun alussa. Albumilta "Down to Earth" nousivat hittikappaleet ”Since You Been Gone” ja ”All Night Long”.
Bonnetin aika Rainbow’ssa jäi lyhyeksi, sillä vuonna 1980 hän siirtyi rakentamaan soolouraansa. Ensimmäinen sooloalbumi "Line Up" julkaistiin vuonna 1981. Albumin tuottamisessa vaikutti monia ennestään tuttuja rockmuusikoita, kuten Deep Purplesta ja Whitesnakesta tunnettu kosketinsoittaja Jon Lord, Whitesnake- ja Rainbow-yhtyeiden rumpalina tunnettu Cozy Powell, Status Quon kitaristi Francis Rossi, Whitesnaken kitaristi Micky Moody ja basisti Gary Twigg. Näihin aikoihin Bonnet myös lauloi Levi’s-farkkumerkin mainokseen laulun ”These Eyes”, vaikka kyseistä kappaletta ei koskaan julkaistu.
Bonnet liittyi vuonna 1982 UFO-yhtyeen entisen kitaristin, saksalaisen Michael Schenkerin, Michael Schenker Group -yhtyeeseen, joka julkaisi albumin "Assault Attack" samana vuonna.
Michael Schenker Groupin hajottua Bonnet perusti vuonna 1983 Los Angelesissa yhteen nimeltä Alcatrazz. Siihen kuuluivat basisti Gary Shea, kosketinsoittaja Jimmy Waldo, rumpali Jan Uvena ja ruotsalainen kitaristi Yngwie Malmsteen. Alcatrazz sai suurta julkisuutta Japanissa. Yhtye julkaisi albumit "No Parole From Rock n’ Roll" vuonna 1983 ja "Live Sentence" vuonna 1984. Sen jälkeen Malmsteen jätti yhtyeen musiikillisten erimielisyyksien takia. "Disturbing The Peace" -albumin kitaristina toimi Steve Vai ja "Dangerous Games" -albumille kitaristi vaihtui jälleen. Tällä kertaa kitaristiksi tuli Danny Johnson. "Dangerous Gamesilta" löytyy Bonnetin jo aikaisemmin julkaisema cover-kappale, The Marbles -yhtyeen hitti ”Only One Woman”. Brittiläiset televisionkatsojat saivat Bonnetilta lauluopetusta BBC:n "Rock School" -televisio-ohjelman toisella tuotantokaudella, joka sisälsi myös otoksia Alcatrazzin harjoituksista. Yhtye hajosi vuonna 1987.
Vuonna 1988 Bonnet liittyi Impellitteri-yhtyeeseen, jossa hän vaikutti yhden albumin verran. Levy oli "Stand In Line" vuonna 1988.
Eddie Hardinin ja Pete Yorkin musikaalissa 'Wind in The Willows' Bonnet esiintyi livenä Saksassa vuonna 1991.
Bonnet lauloi 6 kappaletta. Soittamassa olivat muun muassa Jon Lord, Don Airey ja Ray Fenwick. Fenwick ja Airey vaikuttivat paljon Bonnetin vuoden 1991 sooloalbumiin "Here Comes the Night", joka oli enemmän popahtava kun Bonnetin edellisten yhtyeiden, kuten Rainbown, levyt. Albumi sisälsi kappaleita, joita hänen vaimonsa Jo Eime oli kirjoittanut, ja coverversion uudelleen esitettynä The Marblesin kappaleesta 'Only One Woman'.
Bonnet liittyi laulajaksi japanilaiseen Anthem-metalliyhtyeeseen. Vuonna 2000 julkaistiin "Heavy Metal Anthem" -albumi, joka sisälsi yhtyeen klassikkokappaleita.
Bonnet liittyi takaisin yhtyeeseen Impellitteri vuonna 2000 tehdäkseen 'System X' -albumin. Hänen vuoden 1999 japanilaisalbuminsa julkaistiin Britanniassa syyskuussa 2001.
Vuoden 2001 lopussa, Bonnet lähti matalan profiilin soolokiertueelle Britanniassa. Bändiin kuului kosketinsoittaja Don Airey, basisti Chris Childs, Thunder–yhtyeestä tunnettu rumpali Harry James ja kitaristi Dario Mollo.
Alkuvuodesta 2004 Bonnet liittyi italialaisen kitaristin Dario Mollon uuteen projektiin Elektric Zoohon kiertäen Eurooppaa huhtikuun ajan.
Bonnet vaikutti myös kitaristivirtuoosi Matteo Filippinin projektissa Moonstone, kappaleessa "Not Dead Yet".
Vuonna 2006 Graham Bonnet lauloi kahdeksan uutta kappaletta kitaristivirtuoosi Taz Taylorin albumille "Welcome to America".
Graham Bonnet on erinomainen hard rock –vokalisti joka sai julkisuutta 80-luvun alussa Rainbow–yhtyeessä. Alcatrazz–yhtye taas sai suuren fanimäärän Japanissa.
Bonnet asuu nykyisin Los Angelesissa Yhdysvalloissa. Bonnet on yhä musiikillisesti aktiivinen: hän kirjoittaa kappaleita ja tekee kiertueita.
Suomessa Bonnet on tehnyt kiertueet suomalaismuusikkojen kanssa toukokuussa 2005, elokuussa 2006 ja 2007, sekä kesäkuussa 2008. Vuoden 2007 ja 2008 kiertueilla oli mukana Joe Lynn Turner. Aloite esiintymisiin oli tullut suomalaismuusikoilta. Bonnetin kanssa kiertueella oli Yö- ja Hanoi Rocks -yhtyeiden jäsenistä koostuva harrasteyhtye: kitaristi Daffy Terävä, rumpali Lacu Lahtinen, basisti Jukka Lewis, kitaristi Mika "Lamppari" Lamminsivu, kosketinsoittaja Pate ”Flintstone” Kivinen sekä taustalaulaja Päivi Lepistö.
The MarblesRainbow
Graham Bonnet
MSG
Alcatrazz
Impellitteri
Taz Taylor Band featuring Graham Bonnet